L-istituzzjonijiet tal-UE qed jiffinalizzaw il-proċeduri għall-adozzjoni tal-qafas finanzjarju pluriennali għall-2021–2027 u l-pakkett għall-irkupru. Illum il-Kunsill adotta sett ta' deċiżjonijiet dwar atti leġiżlattivi li jiffurmaw parti mill-pakkett u li jistabbilixxu l-qafas baġitarju tal-UE għas-snin li ġejjin. Id-deċiżjonijiet isegwu l-laqgħa tal-Kunsill Ewropew tal-10-11 ta' Diċembru, u b'riżultat ta' dan l-istati membri kollha setgħu jappoġġaw il-pakkett. Id-deċiżjoni l-ġdida dwar ir-riżorsi proprji L-atti leġiżlattivi adottati llum jinkludu d-deċiżjoni dwar ir-riżorsi proprji, li tiddefinixxi kif jiġi ffinanzjat il-baġit tal-UE. Biex tidħol fis-seħħ, id-deċiżjoni jeħtieġ li tiġi approvata mis-27 stat membru kollha tal-UE f'konformità mar-rekwiżiti kostituzzjonali tagħhom. L-adozzjoni tagħha llum tippermetti li jinbeda l-proċess ta' ratifika. Ladarba tiġi approvata, id-deċiżjoni ser iżżid l-ammont massimu ta' riżorsi li jistgħu jiġu eżerċitati mill-istati membri fi kwalunkwe sena partikolari għall-finanzjament tan-nefqa tal-UE – l-hekk imsejjaħ limitu massimu tar-riżorsi proprji – minn 1.20% sa 1.40% tas-somma tad-Dħul Nazzjonali Gross tal-UE-27. Dan jirrifletti l-integrazzjoni tal-Fond Ewropew għall-Iżvilupp fil-baġit tal-UE u jindirizza l-ħruġ tar-Renju Unit, eks-kontributur nett għall-baġit tal-UE. Il-Kummissjoni ser tkun awtorizzata wkoll, fuq bażi eċċezzjonali, biex tissellef temporanjament sa €750 biljun fi prezzijiet tal-2018 fis-swieq kapitali biex tindirizza l-konsegwenzi tal-kriżi tal-COVID-19. B'mod parallel, il-limitu massimu tar-riżorsi proprji ser jiżdied eċċezzjonalment u temporanjament b'0.6 punti perċentwali oħra biex ikopri l-obbligi kollha tal-UE li jirriżultaw minn dan is-self sakemm ikunu tħallsu lura l-fondi kollha mislufa. Id-deċiżjoni tissimplifika wkoll il-kalkolu tar-riżorsa proprja tal-UE bbażata fuq it-taxxa fuq il-valur miżjud u tintroduċi riżorsa proprja ġdida tal-UE mill-1 ta' Jannar 2021 – kontribuzzjoni mill-istati membri bbażata fuq l-iskart mhux irriċiklat mill-imballaġġ tal-plastik. Deċiżjoni tal-Kunsill dwar is-sistema tar-riżorsi proprji tal-Unjoni Ewropea Strument tal-Unjoni Ewropea għall-Irkupru Illum il-Kunsill adotta wkoll regolament li jistabbilixxi l-Istrument tal-Unjoni Ewropea għall-Irkupru. Ir-regolament jidentifika l-miżuri ta' rkupru tal-COVID-19 li għandhom jiġu ffinanzjati mis-€750 biljun ta' fondi mislufa, jiddefinixxi l-limiti ta' żmien għall-użu tal-fondi u jiddetermina l-allokazzjoni tagħhom għal programmi differenti tal-UE. Huwa jistabbilixxi li €390 biljun tal-fondi ser jintefqu għal appoġġ mhux ripagabbli, appoġġ ripagabbli permezz ta' strumenti finanzjarji jew għall-proviżjonament għal garanziji baġitarji u nefqa relatata. €360 biljun ser jintużaw biex jingħata self lill-istati membri. Regolament tal-Kunsill li jistabbilixxi Strument tal-Unjoni Ewropea għall-Irkupru Mekkaniżmu ġdid ta' kondizzjonalità tal-baġit Illum il-Kunsill adotta l-pożizzjoni tiegħu fl-ewwel qari rigward l-abbozz ta' regolament dwar reġim ġenerali ta' kondizzjonalità għall-protezzjoni tal-baġit tal-Unjoni. Dan iwitti t-triq għall-votazzjoni finali tal-Parlament Ewropew dwar ir-regolament nhar l-Erbgħa. Ir-regolament jippermetti l-protezzjoni tal-baġit tal-UE fejn jiġi stabbilit li ksur tal-prinċipji tal-istat tad-dritt fi stat membru jaffettwa jew jirriskja serjament li jaffettwa l-ġestjoni finanzjarja tajba tal-baġit tal-UE jew il-protezzjoni tal-interessi finanzjarji tal-UE b'mod suffiċjentement dirett. Regolament dwar reġim ġenerali ta' kondizzjonalità għall-protezzjoni tal-baġit tal-Unjoni Dikjarazzjoni tar-raġunijiet tal-Kunsill Din ir-riżorsa bħalissa hi disponibbli biss bil-lingwa jew il-lingwi li ġejjin: Il-finalizzazzjoni tal-qafas finanzjarju pluriennali li jmiss Illum il-Kunsill iddeċieda li jgħaddi r-regolament li jistabbilixxi l-qafas finanzjarju pluriennali għas-snin 2021-2027 lill-Parlament Ewropew għall-approvazzjoni tiegħu. L-approvazzjoni tal-PE hija meħtieġa qabel ma l-Kunsill ikun jista' jadotta formalment il-qafas finanzjarju pluriennali li jmiss. Il-Parlament Ewropew mistenni jivvota dwar l-approvazzjoni tiegħu nhar l-Erbgħa. B'mod parallel, il-Kunsill approva l-abbozz ta' ftehim interistituzzjonali dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba, kif ukoll id-dikjarazzjonijiet konġunti maqbula mal-Parlament u l-Kummissjoni bħala parti mit-taħditiet konklużi fl-10 ta' Novembru. Il-Parlament u l-Kummissjoni huma mistennija li japprovawhom sa nhar l-Erbgħa. Regolament tal-Kunsill li jistabbilixxi l-qafas finanzjarju pluriennali għas-snin 2021-2027 Ftehim interistituzzjonali dwar dixxiplina baġitarja, dwar kooperazzjoni f'materji ta' baġit u dwar ġestjoni finanzjarja tajba, kif ukoll dwar riżorsi proprji ġodda, inkluż pjan direzzjonali lejn l-introduzzjoni ta' riżorsi proprji ġodda Dikjarazzjonijiet konġunti u unilaterali Din ir-riżorsa bħalissa hi disponibbli biss bil-lingwa jew il-lingwi li ġejjin: Il-baġit tal-UE għall-2021 Separatament, il-Kunsill illum adotta wkoll il-pożizzjoni tiegħu dwar it-tieni abbozz ta' baġit għall-2021, ippreżentat mill-Kummissjoni l-ġimgħa li għaddiet. L-abbozz tal-baġit jirrifletti l-fehim komuni milħuq dwar il-kontenut tal-baġit għall-2021 fil-kumitat ta' konċiljazzjoni fl-4 ta' Diċembru. Il-Parlament Ewropew huwa mistenni jadotta l-baġit għall-2021 sa tmiem din il-ġimgħa, sabiex l-ewwel baġit tal-qafas finanzjarju pluriennali li jmiss ikun jista' jibda mill-1 ta' Jannar 2021. L-impenji totali fil-baġit tal-2021 huma stabbiliti għal €164.2 biljun u l-pagamenti totali huma ta' €166.1 biljun. Il-finanzjament ġie dirett lejn il-mitigazzjoni tal-effetti tal-pandemija tal-COVID-19, l-appoġġ għal irkupru sostenibbli u t-tranżizzjonijiet ekoloġiċi u diġitali tal-UE, f'konformità mal-prijoritajiet indirizzati fil-qafas finanzjarju pluriennali li jmiss. Il-baġit tal-UE għall-2021: il-Kunsill u l-Parlament Ewropew jilħqu fehim komuni (stqarrija għall-istampa, 4 ta' Diċembru 2020) Komunikazzjoni dwar il-konklużjoni tal-proċedura bil-miktub, inkluż dikjarazzjonijiet konġunti u dikjarazzjonijiet Din ir-riżorsa bħalissa hi disponibbli biss bil-lingwa jew il-lingwi li ġejjin: